ถกกลต.เกณฑ์รับโฮลดิ้งจีนเข้มเกินไป
ต้น ก.ค. ที่ปรึกษาการเงินจับเข่าคุย ก.ล.ต. เกณฑ์รับโฮลดิ้งจีนเข้มเกินไป
29 ต.ค. 2565

ต้น ก.ค. ที่ปรึกษาการเงินจับเข่าคุย ก.ล.ต. เกณฑ์รับโฮลดิ้งจีนเข้มเกินไป 
นายเล็ก สิขรวิทย กรรมการผู้อำนวยการ บริษัทที่ปรึกษา เอเซีย พลัส เปิดเผยว่า ต้นเดือน ก.ค. จะมีการหารือร่วมกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เรื่องกฎเกณฑ์ในการรับบริษัทโฮลดิ้งจีนเข้าจดทะเบียนในตลาดหลักทรัพย์แห่งประเทศไทย ซึ่ง ก.ล.ต. จะใช้เกณฑ์รับหลักทรัพย์ที่เข้มงวดกว่าโฮลดิ้งสัญชาติไทย ทั้งนี้คาดว่ากว่ากฎเกณฑ์จะออกมาชัดเจนคงเป็นช่วงปลายปีนี้
ก.ล.ต. ระบุว่า การรับหลักทรัพย์โฮลดิ้งจีนนั้นจะมีข้อกำหนดให้บริษัทที่ปรึกษาทางการเงินสัญชาติไทย ต้องมีผู้ร่วมทุนจีนช่วยเป็นที่ปรึกษาทางการเงินด้วย ซึ่งต้องมีการถกเถียงกัน เพราะที่ปรึกษาทางการเงินมีความเห็นว่าแม้บริษัทจะสัญชาติไทย แต่มีบุคลากรที่มีความรู้เรื่องภาษาจีนและความรู้เรื่องท้องถิ่นจีนดี มีคนไทยประจำประเทศจีนที่สามารถตรวจสอบข้อมูลได้
สำหรับสถานการณ์วิกฤตสภาพคล่องในจีนและการปรับลดตัวเลขอัตราเติบโตเศรษฐกิจของจีนล่าสุดนั้น ไม่ใช่ปัญหาหลักในการรับโฮลดิ้งจีนเข้าตลาดหุ้นไทย ปัญหาใหญ่ของบริษัทโฮลดิ้งจีน คือ การที่มีบริษัทจีนรอเข้าคิวเข้าตลาดหุ้นเพื่อระดมทุนจำนวนมาก และ ก.ล.ต. จีนก็เข้มงวดในการพิจารณาจนต้องทะลักออกมาเข้าตลาดต่างประเทศ
ด้านบริษัทโฮลดิ้งจีนที่ บล.เอเซีย พลัส เป็นที่ปรึกษาทางการเงินขณะนี้เป็นผู้ถือหุ้นจีนที่มีบริษัทที่มีอำนาจควบคุมเป็นสัญชาติอื่นรวมอยู่ด้วย
ปัจจุบัน บล.เอเซีย พลัส รับเป็นที่ปรึกษา 4 แห่ง โดย 3 บริษัทจะยื่นแบบเสนอรายการ (ไฟลิ่ง) กับ ก.ล.ต. ภายในปีนี้
นายเล็ก กล่าวถึงความคืบหน้าของการเข้าตลาดหลักทรัพย์แห่งประเทศไทยของบริษัท เอ็มเค เรสเตอรองต์ ว่ากำลังอยู่ระหว่างนำเสนอข้อมูลต่อนักลงทุนภายใน 23 สัปดาห์นี้ และคาดว่าจะขายหุ้นจองได้ปลายเดือน ก.ค. และเข้าซื้อขายต้นเดือน ส.ค. 2556
ก่อนหน้านี้ ตลาดหลักทรัพย์และสำนักงาน ก.ล.ต. ออกเกณฑ์รับหลักทรัพย์ที่เป็นโฮลดิ้ง เพื่อเปิดโอกาสให้ธุรกิจไทยที่ออกไปลงทุนในต่างประเทศ โดยเฉพาะประเทศเพื่อนบ้านให้เข้ามาระดมทุนในประเทศไทย ซึ่งเมื่อได้รับความสนใจจากบริษัทของคนไทย คือ บริษัท ซีเค พาวเวอร์ ของกลุ่ม ช.การช่าง และโฮลดิ้งของกลุ่มอมตะ รวมถึงโฮลดิ้งของนักลงทุนจีน แต่เมื่อถึงเวลาพิจารณาคุณสมบัติและข้อมูลก็มีการออกเกณฑ์เพิ่มเติม
ทั้งนี้ ในส่วนของโฮลดิ้งบริษัทจีนแสดงความต้องการเข้ามาระดมทุนในไทยจำนวนมาก ส่วนหนึ่งเนื่องจากทางการของจีนมีการเข้มงวดในการพิจารณารับหลักทรัพย์ นอกจากนี้บริษัทของจีนมีขนาดใหญ่แม้เป็นเอสเอ็มอี ทำให้ที่ปรึกษาทางการเงินของไทยรวมถึงต่างประเทศเห็นโอกาสในการดึงเข้ามาจดทะเบียนในตลาดหุ้นไทย โดยเฉพาะธุรกิจผลิตและจำหน่ายสินค้าอุปโภคบริโภค